# Informatīvais ziņojums

# „Par Augstākās tiesas Civillietu tiesu palātas likvidācijas ietekmi uz tiesvedību civillietās”

**1. Ievads**

Tiesības uz lietas izskatīšanu saprātīgā termiņā ir tiesību uz taisnīgu tiesu, kas nostiprinātas Latvijas Republikas Satversmes 92. pantā, viens no pamatelementiem. Saprātīga termiņa nodrošināšana ir valsts pienākums, kas izpaužas gan kā pienākums noteikt tādu procesuāltiesisko regulējumu, kas nodrošinātu iespējas lietas izskatīt saprātīgā termiņā, gan kā pienākums nodrošināt lietu izskatīšanai nepieciešamos resursus[[1]](#footnote-1). Valstij ir pienākums nodrošināt maksimāli efektīvu tiesu sistēmas darbu, tai skaitā organizējot tiesu darbu tādā veidā, kas ļauj iespējami efektīvi izmantot jau esošos tiesu resursus un nodrošināt tiesu politikas galvenā mērķa – taisnīga tiesa saprātīgā termiņā – sasniegšanu.

Šobrīd apgabaltiesas un Augstākā tiesa, kas ir dažāda līmeņa tiesas, vienlaikus skata lietas kā apelācijas instances tiesas. Nepieciešamība izvērtēt kompetences sadalījumu starp dažāda līmeņa tiesām (t.s. „tīrās tiesu instances”) izrietēja no ar Ministru kabineta 2009. gada 12. oktobra rīkojumu Nr. 685 apstiprinātajām Tiesu iekārtas attīstības pamatnostādnēm 2009.–2015. gadam. Sagaidāms, ka „tīro tiesu instanču sistēma” radīs pamatu gan institucionāli, gan funkcionāli vienkāršākai, skaidrākai un caurskatāmākai tiesu hierarhijai. Tiks novērsta tiesu instanču kompetenču sadrumstalotība, kas no sabiedrības viedokļa ir nesaprotama un var apgrūtināt personu vēršanos tiesā savu tiesību un interešu aizsardzībai, kā arī samazināti kopējie lietu izskatīšanas termiņi.

Tieši „tīro tiesu instanču” ieviešana civilprocesā ir būtisks solis, lai ne tikai nodrošinātu skaidru un saprotamu tiesu sistēmas modeli Latvijā, bet arī ievērojami efektivizētu un paātrinātu civillietu izskatīšanu.

**Informatīvais ziņojums sagatavots, izpildot likuma „Par tiesu varu” pārejas noteikumu 71. punktā noteikto, ka Ministru kabinets izvērtē Augstākās tiesas Civillietu tiesu palātas likvidācijas ietekmi uz tiesvedību civillietās (nepieciešamie grozījumi normatīvajos aktos, reformas finansiālais un materiāltehniskais nodrošinājums u.tml.) un iesniedz Saeimai ziņojumu par to.**

Kā Augstākās tiesas Civillietu tiesu palātas darbības beigu termiņš likumā „Par tiesu varu” ir noteikts 2016. gada 31. decembris.

Raksturojot paveikto pārejai uz „tīrajām tiesu instancēm” civillietu izskatīšanā, jānorāda, ka ar 2014. gada 4. janvāri stājās spēkā grozījumi Civilprocesa likumā, paredzot lietu, kas izriet no saistību tiesībām, ja prasības summa pārsniedz 210 000 *euro*, piekritību rajonu (pilsētu) tiesām, proti, tika izslēgts Civilprocesa likuma 25. panta pirmās daļas 2.punkts.

Tāpat grozījumi Civilprocesa likumā papildina likumu ar jaunu 32.1 pantu „Tiesvedībā pieņemtās lietas nodošana citai tiesai lietas ātrākas izskatīšanas nodrošināšanai”, kas stājās spēkā 2014. gada 4. janvārī (un kuriem ir pārejas raksturs līdz Augstākās tiesas Civillietu tiesu palātas likvidācijai), un noteic, ja lietas izskatīšana pēc būtības nav uzsākta un, nododot lietu citai tiesai, var panākt tās ātrāku izskatīšanu (izņemot lietās, kuras piekritība noteikta saskaņā ar minētā likuma 28., 29. vai 30. pantu), lēmumu par lietas nodošanu no vienas tiesas citai pieņem instanci augstākas tiesas priekšsēdētājs. 2015. gada 23. aprīlī Saeima pieņēma grozījumus Civilprocesa likumā, kas turpmāk ļaus nodot arī tādas civillietas, kurām saskaņā ar likumu piekritība prasības iesniegšanai tiesā tiek noteikta pēc prasītāja izvēles, kā arī lietas, kurām likumā ir noteikta izņēmuma piekritība.

2014. gada 1. novembrī stājās spēkā grozījumi Civilprocesa likumā, kas paredz pieteikumu par zvērinātu tiesu izpildītāju rīkoto izsoļu aktu apstiprināšanu izskatīšanu nodošanu rajonu (pilsētu) tiesu zemesgrāmatu nodaļām.

2015. gada 1. janvārī stājās spējā grozījumi Civilprocesa likumā, ar kuriem veikta atlikušo kompetenču pārdale starp tiesu instancēm jeb pāreja uz „*tīrajām tiesu instancēm*” civilprocesā. Civilprocesa likumā iekļauti pārejas noteikumi, nodrošinot pakāpenisku lietu nodošanu attiecīgajām tiesu instancēm pēc piekritības un nosakot precīzu kārtību un termiņus, kā arī paredzot rīcību ar Augstākās tiesas Civillietu tiesu palātā līdz 2016. gada 31. decembrim neizskatītajām civillietām. Papildus, svītrojot Civilprocesa likuma 25. panta trešo daļu, Civilprocesa likumā iekļauts papildu noteikums par lietu teritoriālo piekritību, proti, lietas, kas satur valsts noslēpuma objektu, pirmajā instancē nodotas izskatīšanai Rīgas pilsētas Vidzemes priekšpilsētas tiesā līdzīgi kā, īstenojot kompetenču pārdali kriminālprocesā.

Lai īstenotu kompetenču pārdali starp tiesu instancēm civilprocesā, vienlaikus ir veikti grozījumi saistītajos normatīvajos aktos:

- ar 2014. gada 30. oktobra likumu „***Grozījumi Zemesgrāmatu likumā***” (stājās spēkā 2015. gada 1. janvārī) precizēts sūdzību par zemesgrāmatu nodaļas tiesneša lēmumiem piekritības jautājums;

- ar 2014. gada 30. oktobra likumu „***Grozījums Tiesu izpildītāju likumā***” (stājās spēkā 2015. gada 1. janvārī) noteikts, ka prasības par zaudējumiem, kas radušies zvērināta tiesu izpildītāja rīcības rezultātā, iesniedzami pilsētas (rajona) tiesā atbilstoši zvērināta tiesu izpildītāja amata vietai;

- ar 2014. gada 30. oktobra likumu „***Grozījums Notariāta likumā***” (stājās spēkā 2015. gada 1. janvārī) noteikts, ka prasības par zaudējumiem, kas radušies zvērināta notāra rīcības rezultātā, iesniedzami pilsētas (rajona) tiesā atbilstoši zvērināta notāra prakses vietas adresei;

- ar 2014. gada 11. decembra likumu „***Grozījums Patentu likumā***” (stājās spēkā 2015. gada 1. janvārī) noteikta viena kompetentā rajona (pilsētas) tiesa - Rīgas pilsētas Vidzemes priekšpilsētas tiesa - ar izgudrojumu tiesisko aizsardzību saistītu lietu izskatīšanai;

- ar 2014. gada 11. decembra likumu „***Grozījums likumā „Par preču zīmēm un ģeogrāfiskās izcelsmes norādēm””*** (stājās spēkā 2015. gada 1. janvārī) noteikta viena kompetentā rajona (pilsētas) tiesa - Rīgas pilsētas Vidzemes priekšpilsētas tiesa - ar preču zīmju un ģeogrāfiskās izcelsmes norāžu aizsardzību saistītu lietu izskatīšanai;

- ar 2014. gada 11. decembra likumu „***Grozījums Pusvadītāju izstrādājumu topogrāfiju aizsardzības likumā***”***”*** (stājās spēkā 2015. gada 1. janvārī) noteikta viena kompetentā rajona (pilsētas) tiesa - Rīgas pilsētas Vidzemes priekšpilsētas tiesa - ar pusvadītāju izstrādājumu topogrāfiju aizsardzību saistītu lietu izskatīšanai;

- ar 2014. gada 11. decembra likumu „***Grozījums Dizainparaugu likumā***” (stājās spēkā 2015. gada 1. janvārī) noteikta viena kompetentā rajona (pilsētas) tiesa - Rīgas pilsētas Vidzemes priekšpilsētas tiesa - ar dizainparaugu aizsardzību saistītu lietu izskatīšanai.

**2. Augstākās tiesas Civillietu tiesu palātas tiesvedībā esošās civillietas un turpmākā rīcība ar tām.**

No 2015. gada 1. janvāra visas civillietas kā pirmās instances tiesai saskaņā ar Civilprocesa likuma 24. panta pirmo daļu piekritīgas rajona (pilsētas) tiesai.

Saskaņā ar Civilprocesa likuma pārejas noteikumu 87. punktu lietas, kuras izskatītas apgabaltiesā kā pirmās instances tiesā un kurās sprieduma pasludināšanai noteikts datums pēc 2014. gada 31. decembra, kā arī blakus sūdzības par apgabaltiesas kā pirmās instances tiesas lēmumiem, kuri pasludināti pēc 2014. gada 31. decembra, apelācijas kārtībā izskata tā pati apgabaltiesa kā apelācijas instances tiesa, bet jaunā tiesas sastāvā. Minētā likuma pārejas noteikumu 89. punkts noteic, ka lietas, kuras ierosinātas izskatīšanai apgabaltiesā kā pirmās instances tiesā līdz 2014. gada 31. decembrim, bet kuru izskatīšana pēc būtības nav uzsākta līdz 2015. gada 30. jūnijam, nodod izskatīšanai rajona (pilsētas) tiesai kā pirmās instances tiesai. Tāpat minētā likuma pārejas noteikumu 90. punkts paredz, ka lietas, kuras apgabaltiesa kā pirmās instances tiesa ir sākusi izskatīt pēc būtības, bet kuras līdz 2015. gada 31. decembrim nav izskatītas, tajā skaitā lietas, kurās pieņemts lēmums par tiesvedības apturēšanu, nodod izskatīšanai rajona (pilsētas) tiesai kā pirmās instances tiesai.

Savukārt, lai nodrošinātu, ka Augstākās tiesas Civillietu tiesu palāta no 2015. gada vairs neskata civillietas apelācijas kārtībā, papildus jau minētajiem Civilprocesa likuma pārejas noteikumiem, jāmin 91. punkts, kas noteic, ka kasācijas instances tiesa pēc 2015. gada 1.janvāra, atceļot Augstākās tiesas Civillietu tiesu palātas kā apelācijas instances nolēmumu, lietu nodod jaunai izskatīšanai apgabaltiesai kā apelācijas instances tiesai vai pilsētas (rajona) tiesai kā pirmās instances tiesai (474. panta 2. punkts). Lietu šādā gadījumā nodod tiesai saskaņā ar civiltiesisko strīdu piekritības noteikumiem. Turklāt minētā likuma pārejas noteikumu 95. punkts papildus noteic, ka Augstākās tiesas Civillietu tiesu palātā izskatītās lietas par zemesgrāmatas nodaļas tiesneša lēmumiem un viņa rīcību, kurās pēc 2015. gada 1. janvāra kasācijas instance ir atcēlusi Augstākās tiesas Civillietu tiesu palātas nolēmumu, nodod jaunai izskatīšanai apgabaltiesai, kuras darbības teritorijā atrodas rajona (pilsētas) tiesas zemesgrāmatas nodaļa.

Lai nodrošinātu, ka Augstākā tiesa no 2017. gada funkcionē vienīgi kā kasācijas instance, Civilprocesa likuma pārejas noteikumu 88. punkts noteic, ka lietas, kuras Augstākās tiesas Civillietu tiesu palāta ir sākusi izskatīt pēc būtības, un blakus sūdzības par apgabaltiesas kā pirmās instances tiesas pasludinātiem lēmumiem, bet kuras līdz 2016. gada 31. decembrim nav izskatītas, tajā skaitā lietas, kurās pieņemts lēmums par tiesvedības apturēšanu, nodod izskatīšanai apgabaltiesai kā apelācijas instances tiesai, bet jaunā tiesas sastāvā. Savukārt minētā likuma pārejas noteikumu 95. punkta otrais teikums paredz, ka Augstākās tiesas Civillietu tiesu palāta sūdzības par rajona (pilsētas) tiesas zemesgrāmatas nodaļas tiesneša lēmumiem un viņa rīcību, kuras līdz 2016. gada 31. decembrim nav izskatītas, tajā skaitā sūdzības, kurās pieņemts lēmums par tiesvedības apturēšanu, nodod izskatīšanai apgabaltiesai, kuras darbības teritorijā atrodas rajona (pilsētas) tiesas zemesgrāmatas nodaļa.

No Tiesu informatīvajā sistēmā reģistrētajiem datiem par apgabaltiesu kā pirmās instances tiesu, par Augstākās tiesas Civillietu tiesu palātā kā apelācijas instancē un Augstākās tiesas Civillietu departamentā kā kasācijas instancē tiesvedībā esošajām civillietām izriet, ka:

|  |  |
| --- | --- |
| **Tiesa** | **Neizskatīto civillietu skaits uz 13.04.2015.** |
| Apgabaltiesās kā 1. instances tiesās | 563 civillietas  |
| Augstākās tiesasCivillietu tiesu palātā | 1141 civillietas |
| Augstākās tiesasCivillietu departamentā | 1834 civillietas |

Kā izriet no Augstākās tiesas sniegtās informācijas, visas lietas, kas saņemtas līdz 2015. gada 1. janvārim, plānots nozīmēt izskatīšanai līdz 2016. gada 1. decembrim.

Augstākās tiesas sniegtajā informācijā norādīts, ka, ņemot vērā vidējo lietu izskatīšanas daudzumu pēdējo trīs gadu laikā un ievērojot, ka 20-30 % lietu izskatīšana tiek atlikta, **provizoriski atlikums uz 2016. gada 31. decembri varētu būt līdz 400 lietām**.

Ievērojot minēto, apsverama iespēja veikt grozījumus Civilprocesa likumā, paredzot iespēju pēc Civillietu tiesu palātas priekšsēdētāja priekšlikuma Augstākās tiesas priekšsēdētājam izlemt jautājumu par lietu, kuru izskatīšanu pēc būtības līdz 2016. gada 31. decembrim nebūs iespējams nodrošināt, nosūtīt izskatīšanai apgabaltiesai kā apelācijas instances tiesai. Minētais atteiktos gan uz tām lietām, kuras jau ir uzsāktas izskatīt pēc būtības, bet kādu apstākļu dēļ, piemēram, lietas izskatīšana atliekama un nākamā tiesas sēde varētu tikt nozīmēta neilgi pirms Civillietu tiesu palātas darbības izbeigšanas, tādējādi tās varētu tikt neizskatītas līdz likvidācijas beigām, gan uz tādām lietām, kurām lietas izskatīšana pēc būtības vēl nav uzsākta vai tiek prognozēts, ka tā varētu tikt uzsākta neilgi pirms darbības beigām.

**3. Augstākās tiesas Civillietu tiesu palātas tiesnešu amata vietas un tiesnešu turpmākā karjera.**

Saskaņā ar Latvijas Republikas Satversmes 83. pantu, likuma „Par tiesu varu” 10. pantu tiesneši ir neatkarīgi un vienīgi likumam padoti, tiesu neatkarību garantē valsts. Savukārt Tieslietu ministrija atbilstoši Ministru kabineta 2003. gada 29. aprīļa noteikumiem Nr. 243 „Tieslietu ministrijas nolikums”, kā arī likumam „Par tiesu varu” ir vadošā valsts pārvaldes iestāde tieslietu (tiesību politikas un tiesu administrēšanas) nozarēs un tā uzrauga rajonu (pilsētu) tiesu, apgabaltiesu un zemesgrāmatu nodaļu organizatorisko vadību. Augstākās tiesas darbu vada Augstākās tiesas priekšsēdētājs, bet nodrošina Augstākās tiesas administrācija. Jautājumi, kas ir saistīti ar Augstākās tiesas darba organizāciju, tai skaitā Augstākās tiesas budžetu, tiesnešu amata vietām un tiesas darbiniekiem, atrodas tikai un vienīgi Augstākās tiesas kompetencē. Augstākās tiesas priekšsēdētājs patstāvīgi organizē vadītās tiesas darbu un pārrauga lietu izskatīšanas termiņus tiesā (likuma „Par tiesu varu” 27.1 pants).

Saeima 2014. gada 12. jūnija sēdē noteikusi, ka ar 2015. gada 1. janvāri Augstākajā tiesā ir 48 tiesneši. No tiem 35 ir departamentu tiesneši (t.sk. Augstākās tiesas priekšsēdētājs): Administratīvo lietu departamentā – 9, Civillietu departamentā – 15, Krimināllietu departamentā – 10, kā arī 13 tiesneši Civillietu tiesu palātā.

Kā izriet no Augstākās tiesas sniegtās informācijas, tad šobrīd Augstākās tiesas Civillietu tiesu palātā faktiski strādā 11 tiesneši, no tiem pieci ir apgabaltiesu tiesneši, kas norīkoti pildīt Augstākās tiesas tiesneša pienākumus uz laiku. 2015. gada 15. jūnijā viens no Augstākās tiesas palātas tiesnešiem beigs pildīt tiesneša amata pienākumus sakarā ar tiesneša amata pildīšanas maksimālā vecuma sasniegšanu, tādējādi Civillietu tiesu palātā paliks pieci Augstākās tiesas tiesneši un pieci Augstākās tiesas tiesneša pienākumu izpildītāji, kas līdz ar palātas darba izbeigšanu atgriezīsies tajās tiesās, no kurām tie tika norīkoti.

Norādāms, ka 2015. gada 6. martā Augstākās tiesas Plēnums atbalstīja, ka Augstākās tiesas Civillietu departamentā varētu būt 17 tiesneši, tāpat arī Tieslietu padome 2015. gada 9. marta lēmumā Nr. 30 noteica, ka Augstākās tiesas departamentos turpmāk ir šāds tiesnešu skaits: Administratīvo lietu departamentā – 9, Civillietudepartamentā – 17, Krimināllietu departamentā – 8 tiesneši. Secināms, ka Augstākās tiesas Civillietu departamentā tiesnešu skaits palielināts par diviem tiesnešiem, attiecīgi samazinot tiesnešu amata vietu skaitu Krimināllietu departamentā un vienlaikus saglabājot 13 tiesnešu amata vietas Augstākās tiesas Civillietu tiesu palātā.

Augstākā tiesa 2015. gada 4. marta vēstulē, atbildot uz Tieslietu ministrijas pieprasījumu sniegt informāciju par iespējamām tiesneša skaita izmaiņām Augstākajā tiesā līdz ar Augstākās tiesas Civillietu tiesu palātas darbības izbeigšanu 2016. gada 31. decembrī, norādījusi, ka, izvērtējot pašreizējo slodzi un ienākošo lietu skaitu, tiek plānots, ka no 2017. gada 1. janvāra Augstākās tiesas tiesnešu kopskaits varētu būt 40 tiesneši, tomēr tiesnešu amata vietu skaits varētu vēl mainīties.

Tā kā saskaņā ar Tieslietu padomes 2014. gada 28. aprīļa lēmumu Nr. 29 no 2015. gada 1. janvāra Augstākās tiesas departamentos ir 35 tiesneši un palātā 13 tiesneši, vienlaikus prognozējot, ka no 2017. gada 1. janvāra Augstākās tiesas tiesnešu kopskaits varētu būt 40 tiesneši, secināms, ka Augstākās tiesas kā kasācijas instances kapacitāte tiks stiprināta, palielinot tiesnešu amata vietu skaitu par piecām vietām. No Augstākas tiesas sniegtās informācijas izriet, ka minētās papildu piecas tiesnešu amata vietas sadalīs starp Augstākās tiesas departamentiem.

Vienlaikus norādāms, ka atbilstoši likuma „Par tiesu varu” pārejas noteikumu 61. un 62. punktam **Tieslietu padome līdz 2016. gada 1. maijam, pamatojoties uz Augstākās tiesas priekšsēdētāja priekšlikumu, nosaka tiesnešu kopskaitu Augstākās tiesas departamentos no 2017. gada 1. janvāra. Tieslietu padome līdz 2016. gada 1. jūnijam iesniedz Saeimai priekšlikumu par tiesnešu kopskaita noteikšanu rajonu (pilsētu) tiesās, apgabaltiesās un Augstākajā tiesā no 2017. gada 1. janvāra.**

Grozījumi likumā „Par tiesu varu”, kas stājās spēkā 2014. gada 16. novembrī, papildināja likumu ar pārejas noteikumu 75. punktu, kas noteic, ka Saeima pēc motivēta Tieslietu padomes priekšlikuma lemj par Augstākās tiesas Civillietu tiesu palātas tiesneša, kurš līdz 2016. gada 31. decembrim nav iecelts Augstākās tiesas departamenta tiesneša amatā, pārcelšanu darbā citā tiesā līdz ar attiecīgās Augstākās tiesas tiesu palātas darbības termiņa beigām. Tieslietu padome līdz 2014. gada 1. decembrim nosaka kārtību, kādā tiek sagatavots un tās sēdē izskatīts attiecīgais priekšlikums.

Šobrīd ir izstrādāts alternatīvs risinājums attiecībā uz tiesnešu karjeras jautājumiem. Minētais paredz, ka Tieslietu padome pēc Augstākās tiesas priekšsēdētāja priekšlikuma, pamatojoties uz Tiesnešu kvalifikācijas kolēģijas pozitīvu atzinumu, vakantajā departamenta tiesneša amatā pārceļ Civillietu tiesu palātas tiesnesi. Ja uz vienu amata vakanci pretendē vairāki tiesu palātas tiesneši, kas saņēmuši pozitīvu atzinumu, Tiesnešu kvalifikācijas kolēģija, pieņemot motivētu lēmumu, virza piemērotāko kandidātu. Tieslietu padome pēc Augstākās tiesas priekšsēdētāja un tieslietu ministra kopīga priekšlikuma uzdod Augstākās tiesas Civillietu tiesu palātas tiesnesim, kurš līdz ar attiecīgās palātas darbības termiņa beigām nav pārcelts Augstākās tiesas departamenta tiesneša amatā, pildīt tiesneša amata pienākumus citā apelācijas instances tiesā. Tiesnesis saņem mēnešalgu un izdienas piemaksu, kas viņam bija noteikta kā Augstākās tiesas palātas tiesnesim. Ja vakants tiesneša amats Augstākās tiesas departamentā rodas pēc Civillietu tiesu palātas darbības termiņa beigām un šajā amatā netiek iecelts cita departamenta tiesnesis, Augstākās tiesas priekšsēdētājs par vakanto amatu paziņo tiesnesim, kuram uzdota tiesneša pienākumu izpilde citā apelācijas instances tiesā. Minētajiem tiesnešiem ir priekšrocība tikt ieceltiem vakantajā amatā. Grozījumi likumā „Par tiesu varu” pieņemti Saeimas plenārsēdē 2015. gada 30. aprīlī.

Vienlaikus norādāms, ka saskaņā ar Valsts un pašvaldību institūciju amatpersonu un darbinieku atlīdzības likuma 6.1pantu Augstākās tiesas tiesnešu mēnešalgu nosaka, rajona (pilsētas) tiesas tiesneša mēnešalgai piemērojot koeficientu 1,42, Augstākās tiesas departamenta priekšsēdētājam — 1,55, Augstākās tiesas priekšsēdētājam — 1,7. Savukārt minētā likuma pārejas noteikumu 22. punkts noteic, kamēr Augstākās tiesas sastāvā ir tāds Augstākās tiesas tiesnesis, kurš pilda tiesneša pienākumus kādā no Augstākās tiesas tiesu palātām, viņa mēnešalgu nosaka, rajona (pilsētas) tiesas tiesneša mēnešalgai piemērojot koeficientu 1,35, bet Augstākās tiesas tiesu palātas priekšsēdētājam — 1,55. Tātad likums noteic, ka Augstākās tiesas departamenta tiesneša alga ir lielāka nekā Augstākās tiesas palātas tiesneša alga.

Saskaņā ar Valsts un pašvaldību institūciju amatpersonu un darbinieku atlīdzības likuma 6.1panta trešo daļu tiesnesis, kuru normatīvajos aktos noteiktajos gadījumos pārceļ zemāka līmeņa tiesneša amatā vai kurš aizstāj zemāka līmeņa tiesnesi vai pāriet zemāka līmeņa tiesneša amatā, saņem mēnešalgu un izdienas piemaksu, kas viņam noteikta pirms pārcelšanas, zemāka līmeņa tiesneša aizstāšanas vai pāriešanas zemāka līmeņa tiesneša amatā. Minētā panta piektā daļa noteic, ka tiesnesis, kas ar viņa piekrišanu un tiesas priekšsēdētāja atļauju uz noteiktu laiku norīkots darbā citā tiesā, saņem tiesneša mēnešalgu un izdienas piemaksu, ja vien institūcija, uz kuru tiesnesis norīkots, nav pārņēmusi saistības maksāt viņam atlīdzību.

No minētā izriet, ka gan tiesneša pārcelšanas, gan norīkošanas gadījumā normatīvie akti paredz, ka tiesnesim ir saglabājama atlīdzība iepriekšējā līmenī.

**4. Augstākās tiesas Civillietu tiesu palātas darba izbeigšana un ar to saistītā finansiālā ietekme.**

Augstākās tiesas reforma tiek veikta kompleksi. No šī gada 1. janvāra darbu beigusi ne tikai Augstākās tiesas Krimināllietu tiesu palāta, bet arī stājušies spēkā grozījumi Civilprocesa likumā. Ar grozījumiem Civilprocesa likumā, kas stājušies spēkā 2015. gada 1. janvārī, apturēta jaunu lietu ienākšana Augstākās tiesas Civillietu tiesu palātā, novirzot tās uz apgabaltiesām. Tas nozīmē, ka lietas, kuras izskatītas apgabaltiesā kā pirmās instances tiesā un kurās sprieduma pasludināšanai noteikts datums pēc 2014. gada 31. decembra, kā arī blakus sūdzības par apgabaltiesas kā pirmās instances tiesas lēmumiem, kuri pasludināti pēc 2014. gada 31. decembra, apelācijas kārtībā izskata tā pati apgabaltiesa kā apelācijas instances tiesa, bet jaunā tiesas sastāvā.

Tāpat kasācijas instance – Augstākās tiesas Civillietu departaments – pēc 2015. gada 1. janvāra, atceļot Civillietu tiesu palātas kā apelācijas instances nolēmumu, lietu nodod jaunai izskatīšanai apgabaltiesai kā apelācijas instances tiesai vai rajona (pilsētas) tiesai kā pirmās instances tiesai saskaņā ar civiltiesisko strīdu piekritības noteikumiem. Arī Civillietu tiesu palātā izskatītās lietas par zemesgrāmatas nodaļas tiesneša lēmumiem un viņa rīcību, kurās pēc 2015. gada 1. janvāra kasācijas instance atceļ palātas nolēmumu, nododamas jaunai izskatīšanai apgabaltiesai, kuras darbības teritorijā atrodas rajona (pilsētas) tiesas zemesgrāmatas nodaļa.

Turklāt lietas, kuras Civillietu tiesu palāta būs sākusi izskatīt pēc būtības, un blakus sūdzības par apgabaltiesas kā pirmās instances tiesas pasludinātiem lēmumiem, kā arī kuras līdz palātas likvidācijai (2016. gada 31. decembris) nebūs izskatītas, tajā skaitā lietas, kurās pieņemts lēmums par tiesvedības apturēšanu, nodos izskatīšanai apgabaltiesai kā apelācijas instances tiesai, bet jaunā tiesas sastāvā. Līdzīgi arī sūdzības par zemesgrāmatas nodaļas tiesneša lēmumiem un viņa rīcību, kuras līdz minētajam datumam Civillietu tiesu palātā nebūs izskatītas, nodos izskatīšanai apgabaltiesai, kuras darbības teritorijā atrodas rajona (pilsētas) tiesas zemesgrāmatas nodaļa.

Tādējādi līdz ar procesuālajās normās veiktajām izmaiņām **no 2015. gada 1. janvāra nozīmīgi palielinās apgabaltiesu kā apelācijas instances tiesas noslodze**. Savukārt, vērtējot pašreizējos tiesu darba un noslodzes rādītājus, kas liecina, ka gan rajonu (pilsētu) tiesu, gan apgabaltiesas noslodze Rīgas tiesu apgabalā ir vairākas reizes lielāka nekā citos tiesu apgabalos, veiktās izmaiņas galvenokārt skars tieši Rīgas apgabaltiesu, palielinot lietu uzkrājumu un lietu izskatīšanas termiņus.

 Ievērojot arī Augstākās tiesas sniegto informāciju, ka atlikums jeb neizskatītās lietas uz 2016. gada 31. decembri varētu būt līdz pat 400 lietām, kas nozīmē, ka lietas, kuras līdz Augstākās tiesas Civillietu tiesu palātas likvidācijai (2016. gada 31. decembris) nebūs izskatītas, tajā skaitā lietas, kurās pieņemts lēmums par tiesvedības apturēšanu, nodos izskatīšanai apgabaltiesai kā apelācijas instances tiesai, bet jaunā tiesas sastāvā, kas savukārt nozīmē, ka būtiski pieaugs sākotnēji gan apgabaltiesu, gan pakārtoti arī rajonu (pilsētu) tiesu noslodze.

 Norādāms, ka saskaņā ar Tiesu administrācijas sagatavoto pārskatu par Tiesu informatīvās sistēmas datiem – lietu izskatīšanas vidējais ilgums 2014. gadā Rīgas apgabaltiesā bija 3,4 mēneši, Kurzemes apgabaltiesā un Latgales apgabaltiesā - 1 mēnesis, Vidzemes apgabaltiesā – 2,3 mēneši un Zemgales apgabaltiesā – 3,5 mēneši. Savukārt saskaņā ar Augstākās tiesas sniegto informāciju Augstākās tiesas Civillietu tiesu palātas kā apelācijas instances tiesas lietu izskatīšanas vidējais ilgums 2014. gadā bija 4,6 mēneši.

Saskaņā ar Augstākās tiesas sniegto informāciju Augstākās tiesas Civillietu tiesu palātā, vērtējot gada griezumā, lietu izskatīšanas vidējais termiņš 2015. gadā ir 9,6 mēneši. Saskaņā ar Tiesu administrācijas sagatavoto pārskatu par Tiesu informatīvās sistēmas datiem 2015. gadā (no 1. janvāra līdz 20. martam) lietu izskatīšanas vidējais termiņš pieaudzis Rīgas apgabaltiesā līdz 5,5 mēnešiem, Kurzemes apgabaltiesā – 5,3 mēneši, Latgales apgabaltiesā - 2,4 mēneši, Vidzemes apgabaltiesā – 4,7 mēneši, Zemgales apgabaltiesa – 5,1 mēneši.

No minētā jau šobrīd secināms, ka apgabaltiesu, īpaši Rīgas apgabaltiesas, noslodze līdz ar grozījumiem Civilprocesa likumā jau gada pirmajos mēnešos ir pieaugusi.

Saskaņā ar Augstākās tiesas sniegto informāciju izriet, ka no Latvijas Republikas Augstākās tiesas Civillietu tiesu palātā 2014. gadā pēc izskatīšanas kasācijas instancē (pēc sprieduma (lēmuma) atcelšanas) saņemtas 27 lietas. Civilprocesa likuma pārejas noteikumu 91. punkts paredz, ka kasācijas instances tiesa pēc 2015. gada 1. janvāra, atceļot Augstākās tiesas Civillietu tiesu palātas kā apelācijas instances nolēmumu, lietu nodod jaunai izskatīšanai apgabaltiesai kā apelācijas instances tiesai vai pilsētas (rajona) tiesai kā pirmās instances tiesai (474. panta 2. punkts). Lietu šādā gadījumā nodod tiesai saskaņā ar civiltiesisko strīdu piekritības noteikumiem. Minētais nozīmē, ka apgabaltiesu un rajonu (pilsētu) tiesu noslodze papildus pieaugs par tik lietu skaitu, kurās kasācijas instance būs atcēlusi Augstākās tiesas Civillietu tiesu palātas nolēmumus, nododot tos jaunai izskatīšanai apelācijas vai pirmās instances tiesā.

Procentuāli vislielākais neizskatīto lietu skaits, ko nodos izskatīšanai apgabaltiesai kā apelācijas instances tiesai varētu būt Rīgas apgabaltiesā, sastādot līdz pat 80 % no nododamo lietu skaita (aptuveni 320 lietas), kā arī, kā minēts iepriekš, papildu noslodzi tiesām radīs Augstākās tiesas Civillietu tiesu palātas nolēmumu, kurus atcēlusi kasācijas instances tiesa, nodošana jaunai izskatīšanai apgabaltiesā.

Šobrīd precīzi nav iespējams prognozēt iespējamo lietu izskatīšanas termiņu pieaugumu, bet no iepriekš minētā secināms, ka Rīgas apgabaltiesā vien gada pirmajos mēnešos lietas izskatīšanas termiņš jau šobrīd ir pieaudzis par 2 mēnešiem.

Saskaņā ar Augstākās tiesas sniegto informāciju, prognozētais (no 2017. gada 1. janvāra) 40 tiesnešu amata vietu skaits Augstākajā tiesā varētu vēl mainīties, līdz ar to šobrīd nav iespējams precīzi aprēķināt iespējamā papildu finansējuma nepieciešamību un apmēru vai jau piešķirto budžeta līdzekļu pārdales iespējamību tiesu struktūras ietvaros.

**Ievērojot minēto, iesniedzot Saeimai priekšlikumu par tiesnešu kopskaita noteikšanu rajonu (pilsētu) tiesās, apgabaltiesās un Augstākajā tiesā no 2017. gada 1. janvāra, izvērtējama un ņemama vērā jau esošo un pārdalīto kompetenču ietekme uz apgabaltiesu noslodzi, attiecīgi pārskatot tiesnešu skaitu apgabaltiesās, vienlaikus izvērtējot jautājumu par papildu finansējuma nepieciešamību un tā apmēru.**

**5. Kopsavilkums**

1. Augstākās tiesas Civillietu tiesu palātas darbību iespējams izbeigt likumā noteiktajā termiņā – 2016. gada 31. decembrī.

2. Lielākais eventuālais risks saistībā ar tiesībām uz lietas izskatīšanu saprātīgā termiņā attiecināms uz tām Augstākās tiesas Civillietu tiesu palātas tiesvedībā esošajām civillietām, kurās ir uzsākta lietas izskatīšana, bet kuras līdz 2016. gada 31. decembrim nebūs izskatītas, tajā skaitā lietas, kurās pieņemts lēmums par tiesvedības apturēšanu. Kā izriet no Augstākās tiesas sniegtās informācijas, aptuveni 20-30 % lietu izskatīšana tiek atlikta, līdz ar to provizoriski atlikums uz 2016. gada 31. decembri varētu būt līdz 400 lietām. Prognozējams, ka lielākais neizskatīto lietu skaits, ko nodos izskatīšanai apgabaltiesai kā apelācijas instancei tiesai, varētu būt Rīgas apgabaltiesai, tādējādi pagarinot civillietu izskatīšanas ilgumu vismaz aptuveni par diviem mēnešiem.

 3. Izvērtējot Augstākās tiesas Civillietu tiesu palātas kā apelācijas instances reformas gaitā īstenotās kompetenču pārdales, kas veikta saskaņā ar grozījumiem Civilprocesa likumā, ietekmi uz tiesvedības ilguma pieaugumu civillietās, īpaši apgabaltiesu kā apelācijas instances tiesu līmenī, ir nepieciešams stiprināt apgabaltiesu kapacitāti, palielinot tiesnešu kopskaitu apgabaltiesās, vienlaikus izvērtējot jautājumu par papildu finansējuma nepieciešamību un tā apmēru.

Tieslietu ministrs Dzintars Rasnačs

15.05.2015. 13:10

3673

D. Obuka

67036833; Daina.Obuka@tm.gov.lv

1. Latvijas Republikas Satversmes komentāri. VIII nodaļa. Cilvēka pamattiesības. Autoru kolektīvs prof. R.Baloža zinātniskā vadībā; Rīga: Latvijas Vēstnesis, 2011., 125.lp. [↑](#footnote-ref-1)